
Εκδήλωση μνήμης και τιμής προς τις οικογένειες των φονευθέντων 

στην παλλαϊκή διαδήλωση διαμαρτυρίας στις 9 Μαΐου 1956 στην Αθήνα 

κατά της απόφασης εκτέλεσης δια απαγχονισμού των ηρώων του Απελευθερωτικού Αγώνα της ΕΟΚΑ Μιχαλάκη Καραολή και Ανδρέα Δημητρίου

Συναυλία Καιρών και Ηρώων Μνήμη

Το Συμβούλιο Ιστορικής Μνήμης Αγώνα ΕΟΚΑ 1955-1959 (Σ.Ι.Μ.Α.Ε.), οι Σύνδεσμοι Αγωνιστών ΕΟΚΑ 1955-1959, το Ίδρυμα Απελευθερωτικού Αγώνα ΕΟΚΑ 1955-1959, η Πρεσβεία της Κυπριακής Δημοκρατίας, η Ένωση Κυπρίων Ελλάδας (Ε.Κ.Ε.) και το Ίδρυμα Μιχάλης Κακογιάννης διοργάνωσαν στην αίθουσα θεάτρου του Ιδρύματος, εκδήλωση μνήμης και τιμής προς τις οικογένειες των φονευθέντων στην παλλαϊκή διαδήλωση διαμαρτυρίας στις 9 Μαΐου στην Αθήνα κατά της απόφασης εκτέλεσης δια απαγχονισμού των ηρώων του Απελευθερωτικού Αγώνα της ΕΟΚΑ Μιχαλάκη Καραολή και Ανδρέα Δημητρίου. 

Στο κατάμεστο θέατρο χαιρετισμό απηύθυναν ο Πρέσβης της Κυπριακής Δημοκρατίας κ. Κυριάκος Κενεβέζος, ο Πρόεδρος του Συμβουλίου Ιστορικής Μνήμης Αγώνα ΕΟΚΑ 1955-1959 κ. Ανδρέας Μαϊμαρίδης, ο Πρόεδρος του Συνδέσμου Αγωνιστών ΕΟΚΑ 1955-1959 κ. Θάσος Σοφοκλέους, και ο Εκπρόσωπος της Ένωσης Κυπρίων Ελλάδας κ. Γιώργος Συλλούρης. Στην εκδήλωση παρευρέθηκαν εκπρόσωποι της πολιτικής, πολιτειακής και στρατιωτικής ηγεσίας.
Ο μητροπολιτικός ελληνισμός στάθηκε έμπρακτα στο πλευρό των αγωνιζόμενων Κυπρίων. Σύσσωμος ο ελλαδικός ελληνισμός από τη Φλώρινα ως την Κρήτη κι από τη Ρόδο ως την Αλεξανδρούπολη αγκάλιασε και στήριξε τον κυπριακό αγώνα. [...] Ο κυπριακός αγώνας 1955-59 συγκίνησε και γέμισε δυναμισμό και ζωή το ελλαδικό νεανικό κίνημα και έδωσε και πάλι στην ελλαδική νεολαία, ιδανικά και ενέπνευσε πίστη στις εθνικές αξίες, είπε στην ομιλία του, ο ιστορικός, μελετητής, Λυκειάρχης και μέλος του Δ.Σ. Σ.Ι.Μ.Α.Ε. κ. Δημήτρης Ταλιαδώρος, ο οποίος έκανε ιδιαίτερη αναφορά στον βίο και τη συμβολή τιυς στον Αγώνα, των Μιχαλάκη Καραολή και Ανδρέα Δημητρίου εξαίροντας το ψυχικό σθένος και την ηρωική παλληκαριά που αντιμετώπισαν την πορεία τους προς την αγχόνη.
Στη συνέχεια επιδόθηκαν τιμητικές πλακέτες. Ο κ. Ανδρέας Μαϊμαρίδης επέδωσε την τιμητική πλακέτα για τον Ευάγγελο Γεροντή στην αδελφή του κ. Καίτη Τσαούσογλου-Γεροντή. Ο κ. Θάσος Σοφοκλέους επέδωσε την τιμητική πλακέτα για τον Ιωάννη Κωνσταντόπουλο στον αδελφό του κ. Αιμίλιο Κωνσταντόπουλο. Ο κ. Γιώργος Συλλούρης επέδωσε την τιμητική πλακέτα για τον Νικόλαο Φραγκίσκο στο Δημοτικό Σύμβουλο Ερμούπολης Σύρου κ. Μιχαήλ Ζουλουφό. Ο κ. Κυριάκος Κενεβέζος επέδωσε την τιμητική πλακέτα για τον Κωνσταντίνο Γιαννακούρη στον ανιψιό του κ. Γιώργο Τσατούχα και στον κ. Αριστείδη Γιαπαλή στο όνομα του οποίου τιμώνται οι συλληφθέντες και τραυματισθέντες κατά την διαδήλωση. 

Στο πλαίσιο της εκδήλωσης προβλήθηκε οπτικό αρχειακό υλικό από τη διαδήλωση της 9ης Μαΐου 1956 στην Αθήνα. 

Ακολούθησε συναυλία με τον τίτλο Καιρών και Ηρώων Μνήμη. Στη συναυλία οι Μιχάλης Βιολάρης, Κώστας Χατζηχριστοδούλου και Ανδριάνα Κόλια ερμήνευσαν τραγούδια σε μουσική, Μιχάλη Βιολάρη, Βασίλη Τενίδη, Μάριου Τόκα,  Δημήτρη Λάγιου και στίχους Γιάννη Ρίτσου, Ευαγόρα Παλληκαρίδη, Χριστόδουλου Πασιαρδή, Σπύρου Κέττηρου, Ανδρέα Γρηγορίου και Γιώργου Φιλή. Συμμετείχαν οι μουσικοί, Γιώργος Σαλβάνος, πιάνο-ακορτεόν, Βασίλης Χατζηλούκας, κιθάρα,  Φωτεινή Νικολοπούλου, τσέλο, Γιώργος Πολίτης, μπάσο και Γιώργος Τοκατλίδης, μπουζούκι. Τα τραγούδια του Μιχάλη Βιολάρη και του Βασίλη Τενίδη ενορχήστρωσε ο Τάσος Καρακατσάνης. 

